6. โครงการในอนาคต

6.1 โครงการขยายกำลังการผลิตและการย้ายฐานการผลิตของบริษัทฯ

เนื่องจากที่ผ่านมาอุตสาหกรรมยานยนต์ของประเทศไทยได้ขยายตัวอย่างต่อเนื่องมาโดยตลอด
โดยมีสาเหตุหลักมาจากการฟื้นตัวของสภาวะเศรษฐกิจของประเทศและนโยบายของรัฐบาลในการส่งเสริมให้ประเทศไทยเป็นศูนย์กลางการผลิตรถยนต์แห่งเอเชีย
(Detroit of Asia) และการที่ผลิตภัณฑ์ของบริษัทฯ
ได้รับการยอมรับจากผู้ผลิตเพิ่มมากขึ้นทำให้บริษัทฯ มีการใช้กำลังการผลิตเพิ่มขึ้นตามลำดับโดยในปี
2548 ที่ผ่านมา บริษัทฯ ได้มีการใช้กำลังการผลิตเป็นจำนวนรวมทั้งสิ้นประมาณ 24,113,725 ชิ้น
(จำนวนการผลิตรวมทั้งสายควบคุมและชุดควบคุมรางกระจกหน้าต่างรถยนต์)
ซึ่งใกล้เคียงกับกำลังการผลิตของบริษัทฯ ที่ระดับประมาณ 24,800,000 ชิ้น

จากเหตุผลดังกล่าวบริษัทฯ จึงมีแผนที่จะลงทุนเพื่อขยายกำลังการผลิตโดยบริษัทฯ
อยู่ในช่วงของการเตรียมการลงทุนเพื่อสร้างโรงงานขนาด 40,000 ตารางเมตร บนเนื้อที่ประมาณ
50 ไร่ในบริเวณนิคมอุตสาหกรรมอมตะนคร จังหวัดชลบุรี
โดยแผนการลงทุนในโรงงานแห่งใหม่นี้จะมีมูลค่าในการลงทุนรวมทั้งสิ้นประมาณ 395 ล้านบาท
ประกอบด้วยการลงทุนในที่ดินประมาณ 140 ล้านบาท การลงทุนก่อสร้างอาคารโรงงานประมาณ
160 ล้านบาท การลงทุนในเครื่องจักรและอุปกรณ์ประมาณ 75 ล้านบาท
(เป็นการลงทุนเพิ่มเติมจากเครื่องจักรและอุปกรณ์ในการผลิตเดิม) และค่าใช้จ่ายอื่นๆ
ที่เกี่ยวกับการลงทุนในโครงการประมาณ 20 ล้านบาท
โดยเมื่อแล้วเสร็จโรงงานแห่งใหม่นี้จะมีกำลังการผลิตรวม
(ทั้งสายควบคุมและชุดควบคุมรางกระจกหน้าต่างรถยนต์) ทั้งหมดประมาณ 30,000,000 ชิ้นต่อปี
และบริษัทฯ มีแผนที่จะย้ายกำลังการผลิตสายควบคุม (ทั้งรถยนต์และรถจักรยานยนต์)
และชุดควบคุมรางกระจกหน้าต่างรถยนต์ทั้งหมดจากโรงงานเดิมมาผลิตที่โรงงานแห่งใหม่นี้ทั้งหมด
โดยโรงงานเดิมจะพิจารณาโอกาสที่ดีที่สุดของบริษัทฯ ที่จะได้รับ นอกจากนี้บริษัทฯ
มีแผนที่จะทำการขอรับการส่งเสริมการลงทุนจากคณะกรรมการส่งเสริมการลงทุนสำหรับโรงงานใหม่
เพื่อรับสิทธิประโยชน์ทางด้านภาษีอากรต่อไป ซึ่งในเบื้องต้นการลงทุนของบริษัทฯ ดังกล่าว
เข้าข่ายหลักเกณฑ์การส่งเสริมการโยกย้ายสถานประกอบการของสำนักงานคณะกรรมการส่งเสริมการลงทุน
ในกรณีของการย้ายสถานประกอบการจากเขต 1 ไปเขต 2 ซึ่งผลประโยชน์ที่จะได้รับคือ
การยกเว้นภาษีเงินได้นิติบุคคลเป็นระยะเวลา 7 ปี
นับจากวันที่เริ่มมีรายได้จากการประกอบกิจการในที่ตั้งแห่งใหม่

ซึ่งในช่วงต้นปี 2549 บริษัทฯ ได้จ่ายเงินลงทุนในส่วนของค่าที่ดินประมาณ 56 ล้านบาท
และค่าก่อสร้างประมาณ 75 ล้านบาท และได้ดำเนินการก่อสร้างไปแล้วประมาณร้อยละ 14
โดยคาดว่าจะดำเนินการแล้วเสร็จภายในสิ้นปี 2549

  6.2 โครงการลงทุนอื่น ๆ

บริษัทฯ มีความต้องการซื้อเครื่องมือสำหรับทดสอบคุณภาพผลิตภัณฑ์ที่ทันสมัย อาทิ
เครื่องทดสอบความสั่นสะเทือน (Vibration Durability Testing Machine) และ
เครื่องมือทดสอบความร้อน/ความเย็น (Heat/Cold Durability Testing Machine)
ซึ่งมีความสำคัญต่อการทดสอบคุณภาพการทำงานของสายควบคุม
โดยการมีเครื่องมือทดสอบเป็นของตนเองจะทำให้ประหยัดเวลาและค่าใช้จ่าย
รวมทั้งจะทำให้บริษัทฯ สามารถให้บริการลูกค้าได้ดีมากขึ้น เนื่องจากบริษัทฯ
ไม่ต้องเสียเวลาส่งตัวอย่างไปทดสอบคุณภาพผลิตภัณฑ์ที่ประเทศญี่ปุ่น ทั้งนี้ ในปัจจุบันบริษัทฯ
จะต้องส่งตัวอย่างสายควบคุมไปทดสอบที่ประเทศญี่ปุ่นทุกครั้งที่มีการผลิตสายควบคุมสำหรับรถยนต์และรถจักรยานยนต์รุ่นใหม่
และจะต้องดำเนินการดังกล่าวเช่นเดียวกันในกรณีที่ลูกค้าร้องขอ ซึ่งจะมีเป็นครั้งคราวทุก ๆ 6
เดือนหรือ 1 ปี

ดังนั้น บริษัทฯจึงมีโครงการพัฒนาผลิตภัณฑ์ โดยจัดตั้งโครงการทดสอบสายควบคุมผลิตภัณฑ์ของบริษัทฯ
ด้วยตนเอง โดยเริ่มทำการทดสอบไปแล้วในช่วงเดือนกันยายน 2548 จำนวน 6 ชนิด
ซึ่งคาดว่าภายใน 2 ปี คือปี 2550 น่าจะสามารถทำการทดสอบสายควบคุมผลิตภัณฑ์ของบริษัทได้ครบ
100% โดยค่าใช้จ่ายในการดำเนินงานคาดว่าประมาณ 11,000,000 บาท
ทั้งนี้เงินที่ใช้ในการลงทุนดังกล่าวจะมาจากเงินทุนหมุนเวียนภายในกิจการ